**Pódium Színház**

A Pódium Színház 11 évvel ezelőtt azzal a céllal jött létre, hogy örömöt és vidámságot vigyen a nézők szívébe az előadásaikkal. Azóta természetesen kinőtte magát, hiszen minden korosztály megtalálja a neki szóló előadást, az ovisok, alsós iskolások a zenés mesejátékainkat nézve, a nagyobbak a kötelező olvasmányokból összeállított előadást nézhetik meg, és a felnőttek felhőtlen, vidám perceket élhetnek meg velünk zenés vígjátékaink megtekintésével. Természetesen nem maradhatnak ki a kabaré estek és operett gálák sem, melyek élményértéke felérhet akár egy teljes nagyszínházi előadással is.

Az ország számos művelődési házában, színházában, szabadtéri rendezvényeken, fesztiválokon szórakoztatunk kicsiket és nagyokat egyaránt.

Társulatunk országszerte és határon túlra is utazik, élményt, szórakozást nyújtva mind a hazai, mind a külföldön élő magyar közönségnek. A Pódium Színházban szívesen foglalkoztatjuk a szabadúszó színészeket is, de akár mi is kiírhatjuk, hogy „fogyatékosságbarát munkahely”, hiszen egyik jelmeztervezőnk, aki néha színpadra is áll velünk, hallássérült.

Színházunk a 2016/2017-es évadát két új bemutatóval kezdte meg. A gyerekeknek, a „Holle anyó segít!” klasszikus mesével kedveskedtünk, a felnőtteknek pedig az „Apa csak egy van?!” bohózattal.

Töretlen munkánk eredménye lett, hogy az az elmúlt évre sikerült elérnünk egy 240-es előadásszámot, melyet határainkon belül és felvidéken játszottunk le. Felvettük a kapcsolatot az erdélyi magyarokkal is, így nyáron lehetőségünk nyílik Erdélyben is játszani. Színházunkat rendszeresen hívják vendégszerepelni Svédországba, ahol húsvéti előadással, és kétszer Mikulás ünnepségekkel szerepelhettünk. Természetesen ilyenkor a felnőttek sem maradhatnak ki a szórakozásból, nekik kabaré, vagy operett esttel készültünk.

Elmondhatjuk, hogy saját, állandó helyünk van Kőbányán, a Kőrősi Csoma Sándor Művelődési Központban, ahol otthonra leltünk, próbatermünk van, szeretnek bennünket és jelenlétünket már megszokta a Közönség. Hisszük, hogy ezt csakis egy módon érhettük el: olyan színvonalas előadások létrehozásával, amelyeken a néző átadja magát a felhőtlen szórakozásnak, részese egy olyan színházi eseménynek, amelyre minden bizonnyal sokáig szívesen emlékszik vissza.

Első felnőtteknek szóló darabunk a Charley nénje volt, amelyet sok év elteltével is nagyon nagy sikerrel játszottuk. Azóta jelentősen bővült a repertoárunk, sok gyermekeknek és felnőtteknek szóló darab bemutatásával.

Jelenleg hét nagyszínházi előadást tartunk repertoáron: Vidám kísértet, Vacsora négyesben, Ki fut a lány/c után?!, Édes alkony, Bazi nagy magyar lagzi, Apa csak egy van és Csárdáskirálynő

Bővült a gyerek előadásaink repertoárja is. A klasszikus mesék mellett Óz, a nagy varázsló, Vuk, Piroska és a farkas, Macskakirály, Ludas Matyi, Holle anyó, Ágacska mellet megszülettek interaktív, saját írású gyerek előadásaink is. Kalóz kincs, Varázslatos mese kártya, Utazás a világ körül.

Színpadra viszünk olyan gyermek előadást, mely a magyar népmesei világból merítünk, ez pedig a Kényes királylány c. zenés népmesejáték, Bednai Natália rendezésében, és írásában.

Tervezünk egy új felnőtt előadás bemutatót, melyet Harsányi Gábor Művészúr ír a társulat számára. Várható bemutató 2020 második fele.

Továbbá egy új felnőtt zenés előadást is szeretnénk színpadra állítani, Eladó a férjem címmel, mely a házassági problémákat tárja elénk, humoros pillanatokkal.

**Bemutatók:**

**2009-2012.**

Lúdas Matyi, zenés mesejáték  
Macskakirály, zenés mesejáték  
Ágacska, Zenés mesejáték  
Vuk, zenés mesejáték  
Óz, a nagy varázsló – zenés mesejáték

**2013.**

Grimm –Bednai - Aranyhajú leány – zenés mesejáték   
Bengt Alhfors - Színházkomédia – bohózat  
Grimm-Bednai - Piroska és a farkas – zenés mesejáték

**2014.**

Brunner Tamás - Kánkán hármasban, avagy kié a nyakék – zenés vígjáték  
Kisunokám roppant cuki – zenés, verses összeállítás Varró Dani műveiből

**2015.**

Békaherceg – zenés mesejáték  
Brunner Tamás - Vonatfütty, avagy szóljatok a portásnak – Zenés vígjáték

**2016.**

Bednai Natália: Holle anyó segít – zenés mesejáték  
Franz Arnold és Ernst Bach: Apa csak egy van?! – bohózat  
Habány Tamás Ferenc: Költők egymás között

**2017.**

Harsányi Gábor: Édes alkony  
[Békeffi I](https://podiumszinhaz.hu/tag/bekeffi-istvan/)stván, [Kálmán I](https://podiumszinhaz.hu/tag/kalman-imre/)mre, [Kellér D](https://podiumszinhaz.hu/tag/keller-dezso/)ezső: Csárdáskirálynő  
Bednai Natália: Születésnap Aprajafalván  
Kalózkincs – zenés interaktív mesejáték  
Czakó Roland: Vili, a vega vámpír

**2018.**

Harsányi Gábor: Bazi nagy magyar lagzi  
Grimm - Bednai Natália: Hamupipőke  
Várfi Sándor: Szeretem magát  
[Brunner T](https://podiumszinhaz.hu/tag/brunner-tamas/)amás: Ki fut a lány/c után?

**2019.**

[Donald Margulies](https://podiumszinhaz.hu/tag/donald-margulies/): Vacsora négyesben   
Noel Coward: Vidám kísértet  
Várfi Sándor: Miért pont ő?  
Bednai Natália: Bubó doktor rendel

Lecsó együttes (koncert összeállítás)

Egészséges Makk Marci (koncert összeállítás)

**2020.**

Bednai Natália: A Kényes királylány

Harsányi Gábor: Egy bolond hármat csinál

Bednai Natália: Eladó a férjem







2020-as technikai fejlesztések:

2019-ben színházunk sikeres többlettámogatást nyert, s ebből színházunk vett egy kis buszt, amellyel könnyebbé vált színházunk logisztikai szervezése. Sajnos a koronavírus járvány miatt, nem tudtuk a költségeket fizetni, ezért eladásra került.

2020-ban új díszletfalakat vásároltunk új bemutatóinkhoz, melyet két előadáshoz terveztünk színpadon alkalmazni.